b'\n_START_ARTICLE_\nLombardov u\xc4\x8dinek\n_START_PARAGRAPH_\nLombardov u\xc4\x8dinek, tudi Lombardov refleks, je nezaveden odziv govorca na prisotnost glasnega \xc5\xa1uma v ozadju, s katerim pove\xc4\x8da glasnost da bi izbolj\xc5\xa1al razumljivost svojega govora. Poleg glasnosti vklju\xc4\x8duje odziv pri ljudeh tudi zvi\xc5\xa1anje tona in podalj\xc5\xa1anje zlogov. Rezultat je ugodnej\xc5\xa1e razmerje signal-\xc5\xa1um, kar neposredno pripomore k razumljivosti. Pojav lahko obravnavamo tudi na ravni govorca, saj ta preko povratne zanke nezavedno spremlja svoj govor in ga prilagodi, \xc4\x8de se naenkrat slab\xc5\xa1e sli\xc5\xa1i ali razume._NEWLINE_Pojav je leta 1909 odkril francoski otorinolaringolog \xc3\x89tienne Lombard. Okrog odkritja je kmalu nastalo \xc5\xbeivahno raziskovalno podro\xc4\x8dje, nekaj desetletij kasneje pa so pri\xc4\x8deli enake spremembe ugotavljati tudi pri zvo\xc4\x8dni komunikaciji \xc5\xbeivali. Od takrat so ga v laboratorijskih pogojih potrdili pri celi vrsti \xc5\xbeivalskih skupin, od pti\xc4\x8dev do makakov. V zadnjem \xc4\x8dasu je dele\xc5\xbeen pozornosti raziskovalcev tudi v povezavi z zvo\xc4\x8dnim onesna\xc5\xbeevanjem in njegovim vplivom na \xc5\xbeivali v \xc4\x8dlovekovi bli\xc5\xbeini, saj predvsem pri pti\xc4\x8dih pevcih v mestnem okolju prihaja do opaznih sprememb pri ogla\xc5\xa1anju.'